भगवान श्री परशुराम से लोक का परिचय रामायण और महाभारत के माध्यम से है। रामायण के परशुराम शस्त्र/शास्त्रविद और तपस्वी हैं और राजा जनक के दरबार में सीता जी के स्वंयवर के अवसर पर उपस्थित होते है। भगवान श्री राम द्वारा शिव धनुष भंग किया जा चुका है। शिव परशुराम जी के आराध्य एवं गुरु है। अत: उनका धनुष तोडे जाने से स्वाभाविक रुप से वह आहत है। प्रतिवर्ष सम्पूर्ण भारतबर्ष में रामलीला कमेटियों द्वारा आयोजित रामलीलाओं में कुशल कलाकारों द्वारा ‘परशुराम-लक्ष्मण संवाद’ से देश की हिन्दू जनता परिचित है। ग्रामीण हिन्दू जनता में तो इस उत्साही संवाद की तुलसीकृत रामचरित मानस की चौपाईयां प्रचलित है। विद्वान किन्तु क्रोधी, शिवभक्त, तपस्वी, विख्यात ब्राह्म्ण कुल मिलाकर यह है रामायण में भगवान परशुराम की लोकछवि।